Document ID: 32011R0366

REGULAMENTUL (UE) NR. 366/2011 AL COMISIEI
din 14 aprilie 2011
de modificare a Regulamentului (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) în ceea ce privește anexa XVII (Acrilamidă)
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE (1) ale Comisiei, în special articolul 131,
întrucât:
(1)
Acrilamida este clasificată ca substanță carcinogenă de categoria 1B și mutagenă de categoria 1B. Riscurile presupuse de aceasta au fost evaluate în conformitate cu Regulamentul (CEE) nr. 793/93 al Consiliului din 23 martie 1993 privind evaluarea și controlul riscurilor prezentate de substanțele existente (2).
(2)
Rezultatele evaluării riscurilor la nivel european au condus la concluzia că era necesară limitarea riscurilor pentru compartimentul acvatic rezultat din utilizarea mortarelor pe bază de acrilamidă în aplicații din domeniul construcțiilor și a riscului pentru alte organisme drept consecință a expunerii indirecte prin intermediul apelor contaminate provenite de la aceeași aplicație. În plus, au fost exprimate îngrijorări cu privire la lucrătorii și persoanele expuse prin intermediul mediului ambiant, având în vedere natura carcinogenă și mutagenică a acrilamidei, precum și a neurotoxicității și toxicității sale pentru reproducere drept consecință a expunerii rezultate din utilizarea mortarului pe bază de acrilamidă în aplicații pe scară mare sau mică în construcții.
(3)
Recomandarea 2004/394/CE a Comisiei din 29 aprilie 2004 privind rezultatele evaluării riscurilor și strategia de reducere a riscurilor pentru substanțele: acetonitril; acrilamidă; acrilonitril; acid acrilic; butadienă; fluorură de hidrogen; peroxid de hidrogen; acid metacrilic; metacrilat de metil; toluen; triclorbenzen (3), adoptată în cadrul Regulamentului (CEE) nr. 793/93, a recomandat considerarea la nivel european a introducerii de restricții de introducere pe piață și utilizare în Directiva 76/769/CEE a Consiliului din 27 iulie 1976 privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase (4), în ceea ce privește utilizarea acrilamidei în mortar pentru aplicații la scară mică și mare.
(4)
A fost inclusă valoarea limită de 0,1 % de acrilamidă în scopul reglementării altor surse de acrilamidă liberă în timpul procesului de preparare și turnare a mortarului, cum ar fi N-metilolacrilamida, astfel cum se menționează în Recomandarea 2004/394/CE.
(5)
Prin urmare, pentru a proteja sănătatea umană și mediul, este necesară restricționarea introducerii pe piață și utilizării acrilamidei în mortare și în cadrul tuturor aplicațiilor în care sunt utilizate mortare.
(6)
În conformitate cu dispozițiile privind măsurile tranzitorii ale articolului 137 alineatul (1) litera (a) din REACH, este necesară modificarea anexei XVII la Regulamentul (CE) nr. 1907/2006.
(7)
Măsurile prevăzute în prezentul regulament sunt conforme cu avizul Comitetului înființat în baza articolului 133 din Regulamentul (CE) nr. 1907/2006,
ADOPTĂ PREZENTUL REGULAMENT:
Articolul 1
Anexa XVII la Regulamentul (CE) nr. 1907/2006 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 aprilie 2011.

Labels: 4
1
20
0
3